**Д О К Л А Д**

от Калин Стоянов – министър на вътрешните работи

ОТНОСНО: Проект на решение на Министерския съвет за предложение до Президента на

 Република България за издаване на Указ за прекратяване на правомощията на

 главния секретар на Министерство на вътрешните работи, главен комисар

 Петър Тодоров и за освобождаването му от длъжност

 На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на решение на Министерския съвет за предложение до президента на Република България за издаване на Указ за прекратяване на пълномощията на главния секретар на Министерството на вътрешните работи (МВР), главен комисар Петър Тодоров и за освобождаването му от длъжност.

 В качеството му на висша професионална длъжност в МВР, главният секретар е длъжен да планира, организира и контролира основните дейности в Министерството на вътрешните работи и да отговаря за изпълнението им, в това число да организира и контролира взаимодействието между основните структури на министерството при извършване/изпълнение на конкретни задачи и дейности. Необходимо е да познава принципите и методите на организация и управление на силите и средствата на МВР и не на последно място да издава заповеди и да взима решения при непредвидени ситуации, имащи отношение към живота и здравето на гражданите и служителите на МВР, при изпълнение на служебните им задължения.

Считам, че главният секретар на МВР главен комисар Петър Тодоров е отговорен за липсата на организация и контрол върху дейности в МВР, което е в пряка връзка с настъпилата смърт на **шестима** полицейски служители на Министерството на вътрешните работи при изпълнение на служебните им задължения, **в рамките на изключително кратък период от време, а именно:**

На **02.09.2021 г**., около 06.30 часа, на Автомагистрала „Марица”, служебен автомобил на „Пътна полиция“ излиза извън пътното платно и се преобръща. От удара на място е загинал возещият се на предна дясна седалка мл. инспектор **Тенчо Ванчев.**

На **25.08.2022 г**., около 04.54 часа, при опит за спиране на автобус с нелегални мигранти, на място загиват старши полицай **Йордан Илиев** и мл. експерт **Атанас Градев,** служители на Областна дирекция на МВР - Бургас.

На **26.09.2022 г**., около 21.00 часа, по време на изпълнение на служебните си задължения свързани с проверка на лице, отговарящо на профила „нелегален мигрант“, преминаващ лек автомобил блъска младши инспектор **Генади Троев**, служител на Районно управление Стралджа. Вследствие на удара служителят е починал на път за болницата.

На **22.11.2022 г.**, около 05:30 часа, микробус с мигранти се удря в служебен автомобил на отдел „СПС“ при СДВР, в резултат на което са пострадали трима служители на СДВР, единият от които младши експерт **Кирил Петков** почива в УМБАЛ „Света Анна“.

На **07.11.2022 г.**, около 20.35 ч. на българо-турската граница, неустановено лице стреля по съвместен наряд от служители на МВР и Министерство на отбраната, в резултат на което младши инспектор **Петър Бъчваров** от ГПУ Елхово към РДГП - Елхово е починал на място.

В резултат на неосъществен контрол и адекватни действия от страна на главния секретар, в рамките на периода от 2021 г. до 31.05.2023 г. се наблюдава значително увеличение на извършените престъпления против личността (умишлени и непредумишлени убийства, с особена жестокост) в столицата и страната, извършени по време на битови скандали и/или в резултат на осъществено домашно насилие над жени, както следва: Е.А.В. от гр. София е открита в покрайнините на гр. Перник през м. октомври 2021 г.; през декември 2021 г. са открити части от труп на С.Й.П. от гр. Разград в промишлена зона на гр. Разград; през м. май 2022 г. е открита чанта с части от труп в гр. София на С.К.К., с финландско гражданство; през м. май 2022 г. е открит труп в чувал в района на гр. Батановци на А.Р.Щ. от гр. София; през м. октомври 2022 г. е открита мъртва В.К.Д. от гр. София в банята в кв. Изток; през април 2023 г. е открит труп на К.А.Б. от гр. София, в ембрионална поза в багажник на лек автомобил на паркинг в гр. София, покрит с плат и залепен с монтажна пяна и през м. май 2023 г. е открит труп на Т.С.М. от гр. Ловеч в куфар в мазе на гр. Ловеч.

В допълнение може да се посочи и извършеното през м. февруари на 2023 г. убийство на известния психолог И.В.И. в кооперация на ул. Черковна в гр. София, от бивш служител на МВР. Преди извършеното престъпление, майката на жертвата многократно е подавала сигнали до МВР за отправени към семейството закани за убийство и саморазправа, на които не е обърнато необходимото внимание.

В резултат на неосъществен контрол от страна на главния секретар по отношение на пропускателния режим през ГКПП на страната, издирвателната и охранителна дейност, осъществявана от органите на МВР, на 03.06.2023 г. в Областна дирекция на МВР - Кюстендил е получена информация, че лицето Ангел Христов, известен като „брат Галев“, е починал на домашния си адрес в село Ресилово, общ. Сапарева баня. Христов е бил обявен за общодържавно издирване от 2012 г., международно издирване по линия на Интерпол и ШИС.

На 22.07.2023 г. в РУ – Стамболийски е подадено заявление (*вх. № 333000-4851/23.07.2023 г*.) от Недялко Димитров Малинов от гр. Стамболийски, че около 23:00 ч. на 20.07.2023 г. синът му Димитър Недялков Малинов е излязъл от дома на майка си Атанаска Тодорова Бакалова, която живее в с. Цалапица, обл. Пловдив, и оттогава е в неизвестност. Впоследствие, на 27.07.2023 г. тялото на Димитър е намерено, заровено в землището на с. Цалапица. До мястото полицейските служители са заведени от Борислав Динков от с. Цалапица – свидетел на убийството. Установено е, че в заравянето на трупа участва и неговият брат близнак – Валентин Динков. Като пряк извършител на умишлено причинената смърт е установено лицето Рангел Иванов Бизюрев, който на 24.07.2023 г., през ГКПП „Аерогара София“ е напуснал страната с полет за ФР Германия, където пребивава.

Въпреки, че още в деня на издирването е известно, че изчезналият е търсен от извършителя на престъплението, с намерение да му нанесе побой, служителите от РУ – Стамболийски не предприемат каквито и да било действия за установяване местонахождението на Бизюрев и се ограничават единствено във формално обявяване на изчезналия за общодържавно издирване. **Вследствие на това бездействие е допуснато извършителят на убийството да напусне страната.** **Случаят придоби широк обществен отзвук, изпълнен с нагнетяване на омраза и недоверие към системата на МВР и държавата като цяло.**

**В хода на назначените проверки се установяват множество данни за неправомерни действия на служители от РУ – Стамболийски и техните ръководители. Констатирана е липса на организация и ефективен контрол на дейността, както на ниво районно управление, така и на ниво ОДМВР – Пловдив.**

Главният секретар на МВР е длъжен да организира и контролира основните дейности на МВР, като отговаря за изпълнението им. Липсата на качествен контрол от страна на главния секретар на МВР има пряко отражение върху борбата с престъпността, опазването на обществения ред и сигурност в страната и опазването на живота и здравето на гражданите и служителите на МВР.

Горепосочените случаи показват, че са налице сериозни пропуски в дейността на главния секретар на МВР, което е основание за прекратяване на правомощията му на основание чл. 36, ал. 6, т. 6 от Закона за Министерство на вътрешните работи (ЗМВР).

 Съгласно чл. 36, ал. 7 от ЗМВР до назначаването на нов главен секретар, неговите правомощия се изпълняват от заместник главния секретар.

Предвид изложеното и на основание чл. 8, ал. 3 от Устройствения правилник на Министерския съвет и неговата администрация и чл. 36, ал. 7, във вр. с ал. 3 и чл. 36, ал. 6, т. 6 от ЗМВР,

ПРЕДЛАГАМ:

Министерският съвет да приеме проект на Решение за предложение до Президента на Република България за издаване на указ за прекратяване на правомощията на главния секретар на МВР, главен комисар Петър Тодоров и за освобождаването му от длъжност.

 МИНИСТЪР:

 КАЛИН СТОЯНОВ